
Dövlət qeydiyyat haqqında vəsiqənin sahibinin dəyişməsi 
zamanı təqdim edilən sənədlərin 
SİYAHISI
1. Yeni vəsiqə sahibindən ərizə.
2. Modul 1.  İnzibati məlumatlar
Təsdiq olunmuş vəsiqə sahibi tərəfindən  (mülkiyyət hüququnu ötürən) və ya yeni vəsiqə sahibi tərəfindən  (mülkiyyət hüququnu qəbul edən) təqdim olunan bütün sənədlər, şəraitdən asılı olaraq, təsdiq olunmuş və ya yeni vəsiqə sahibinin rəsmi (firma) blanklarında rəsmiləşdirilməlidir. Hər bir müşayiət məktubu aşağıda verilmiş formada təqdim olunmalıdır *.
2.1. Mülkiyyət hüququ ötürülən dərman vasitəsinin adı, qeydiyyat vəsiqəsinin nömrəsi və qeydiyyat (sonuncu təkrar qeydiyyat) tarixi.
2.2. Mülkiyyət hüququ ötürülən dərman vasitəsinin təsdiq olunmuş və yeni vəsiqə sahibinin (hüquqi varisin) adı və olduğu yer (müqayisəli cədvəl formasında). 
2.3. Pediatriya öhdəliklərinə aid olan istənilən məlumat və sənəd də daxil olmaqla, qeydiyyatdan keçmiş dərman vasitəsinə dair yenilənmiş qeydiyyat sənədlər toplusunun təsdiq olunmuş vəsiqə sahibi tərəfindən yeni vəsiqə sahibinə tam həcmdə təhvil verildiyi barədə sənəd (mətn formasında). 
2.4. Təsdiq olunmuş vəsiqə sahibi ilə yeni vəsiqə sahibinin bütün keçid təşkilati tədbirlərinin başa çatdığı və yeni vəsiqə sahibinin bu dərman vasitəsi ilə bağlı bütün öhdəlikləri qəbul etdiyi tarixin göstərildiyi sənəd. Bu tarix implementasiya tarixi adlanır. Qurumun vəsiqə sahibinin dəyişməsi barədə rəyi (təsdiq etməsi) ilə vəsiqə sahibinin dəyişmə tarixi arasında keçid müddəti, təsdiq olunmuş vəsiqə sahibi ilə yeni vəsiqə sahibi arasında yerinə yetirilməli olan keçid təşkilati tədbirlərinin həcminə mütənasib olmalıdır. İstənilən halda implementasiya müddəti, başqa hal əsaslandırılmadığı tədqirdə 6 aydan çox olmamalıdır. 
2.5. Vəsiqə sahibinin öz ölkəsinin normativ-hüquqi aktlarına uyğun olaraq, yeni vəsiqə sahibinin (hüquqi varisin) qeydiyyatdan keçməsinin təsdiqi.
2.6. Yeni vəsiqə sahibinin (hüquqi varisin) qanunvericiliyə uyğun olaraq vəsiqə sahibindən dərman vasitəsinin dövriyyəsi sahəsində tələb olunan bütün öhdəlikləri yerinə yetirmək iqtidarında olduğunu təsdiq edən sənədlər:
a) farmakonəzarət üzrə məsul şəxsin fəaliyyət göstərdiyi yerin ünvanı, elektron poçtunun ünvanı, daim əlçatan telefon və faks nömrəsi, iş təcrübəsi və ixtisas dərəcəsi göstərilən tərcümeyi-halı ilə birlikdə qeydiyyat sənədlər toplusuna dəyişiklik edilməsi haqqında qeydiyyat forması;
b) Azərbaycan Respublikasında farmakonəzarət üzrə məsul şəxsin fəaliyyət göstərdiyi yerin ünvanı, elektron poçtunun ünvanı, daim işlək vəziyyətdə olan telefonunun nömrəsi və faks nömrəsi, iş təcrübəsi və ixtisas dərəcəsi göstərilən tərcümeyi-halı ilə birlikdə qeydiyyat sənədlər toplusuna dəyişiklik edilməsi haqqında qeydiyyat forması;
c) farmakonəzarət sisteminin qısa xülasəsi qeydiyyat sənədlər toplusunun tərkibində təqdim edilibsə və mülkiyyət hüququnun ötürülməsi farmakonəzarət üzrə məsul şəxsin dəyişməsinə səbəb olarsa, yeni vəsiqə sahibi tərəfindən dərman vasitəsinin tibbi istifadəsi zamanı təhlükəsizliyə nəzarət etmək üçün müvafiq sistemi və məsul şəxsinin olması barədə imzalanmış ərizə verilməlidir.
d) yeni vəsiqə sahibinin nümayəndəsi barəsində məlumat və vəsiqə sahibinin adından danışıqlar aparmaq / sənəd imzalamaq üçün etibarnamə; 
e) yeni vəsiqə sahibinin defektli məhsulla bağlı reklamasiyalarla işə görə məsul şəxsinin soyadı, adı, ata adı, fəaliyyət göstərdiyi yerin ünvanı, elektron poçtunun ünvanı, daim işlək vəziyyətdə olan telefonunun nömrəsi və faks nömrəsi və digər məlumatları.   
2.7. Qeydiyyatdan keçmiş dərman vasitəsi hələ satışa çıxarılmayıbsa, bu, yazılı şəkildə göstərilməlidir. 
2.8. Qeydiyyat vəsiqəsinin yeni sahibinin təsdiq olunmuş vəsiqə sahibi tərəfindən verilmiş, amma, yerinə yetirilməmiş bütün zəmanət və öhdəliklərlə bağlı məktubu. Yerinə yetirilməmiş zəmanət və öhdəlik qalmamışdırsa, bu barədə də Quruma məlumat verilməlidir. 
2.9. Qeydiyyatdan keçmiş dərman vasitəsinın qısa xarakteristikasında, istifadə təlimatında və markalanma mətnində müəyyən olunmuş qaydada edilmiş dəyişikliklər istisna olmaqla, başqa heç bir dəyişikliyin edilməməsi barədə yazılı məktub. 
2.10. Bu bəndin 2.1 – 2.4 və 2.9-cu yarımbəndlərində göstərilən sənədlər təsdiq olunmuş vəsiqə sahibi və yeni vəsiqə sahibi (hüquqi varis) tərəfindən imzalanmalıdır. 
2.11. Bu bəndin 2.7-ci yarımbəndində göstərilən sənədlər təsdiq olunmuş vəsiqə sahibi tərəfindən imzalanmalıdır.
2.12. Bu bəndin 2.5, 2.6 və 2.8-ci yarımbəndlərində göstərilən sənədlər yeni vəsiqə sahibi (hüquqi varis) tərəfindən imzalanmalıdır.
3. Qeydiyyat sənədlər toplusunun müvafiq bölmələrində dəyişiklik edilməsi zərurəti olduqda, dərman vasitəsinin yenilənmiş qısa xarakteristikası, yenilənmiş istifadə təlimatı və yenilənmiş markalanma mətni, eləcə də dəyişiklik edilməsini əsaslandıran digər materiallar əlavə edilməlidir. 
_____________________ 
*  Bu məktub aşağıdakı şəkildə verilir (bu Əlavənin 2-ci bəndinin 2.1 – 2.9-cu yarımbəndlərində göstərilənlərə uyğun olaraq mövzu üzrə). 

(Tarix)

Hörmətli (Qurumun rəhbərinin S.A.A.)

(dərman vasitəsinin (təsiredici maddənin) adı, təsir gücü və dərman forması)

Bu dərman vasitəsinə dair qeydiyyat vəsiqəsinin (mülkiyyət hüququnun) ------------ dən (təsdiq olunmuş vəsiqə sahibinin adı) ----------- ə (yeni vəsiqə sahibinin adı) təhvil verilməsi haqqında ərizə 

(məktubun (ərizənin) tələb olunmasından asılı olaraq müqayisəli cədvəl və ya mətn formatında tam mətni) 

	Təsdiq olunmuş vəsiqə sahibi
(S.A.A., vəzifəsi)
------------- (şirkətin adı)
Nümayəndəsi 
	Yeni  vəsiqə sahibi
(S.A.A., vəzifəsi)
------------- (şirkətin adı)
Nümayəndəsi



